《赋得狮子山送何本道》
元代·徐贲

众山何蔚盘，到海势愈壮。一峰独昂然，踞若狻猊状。

廉石骇凿齿，参差列其上。乃知天设险，气欲压群嶂。

百兽遁邻薮，畏慑不敢向。我皇发奇观，层楼此将创。

淮海迥相属，览尽心目旷。子今告我还，于马骋长望。

别离固足惜，藉兹释惆怅。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。